Sakeliga wil nuwe lewe in plaaslike, internasionale sakekamers blaas | Maroela Media
Die sakeorganisasie Sakeliga het Maandag sy strategie vir die herlewing van landswye sakekamers bekendgestel, te midde van talle krisisse in die plaaslike ekonomie.
"Sterk sakekamers staan tussen die sukses of mislukking van 'n dorp of stad. Ons nuwe affiliasieprogram help sakekamers om hul plaaslike ekonomieë weer sterk te maak, as deel van die grootste netwerk van sakekamers wat die land nog gesien het. Minder politiek, meer besigheid is wat ons nodig het," sê Piet le Roux, uitvoerende hoof van Sakeliga.
Hy voeg by dat Suid-Afrika se plaaslike ekonomieë in 'n krisis verkeer, omdat slegs 19% van munisipaliteite skoon oudits verlede jaar ontvang het. "Dit is tekenend van korrupsie, onvermoë en algemene staatsverval," meen hy.
Om die krisis op plaaslike vlak op te los, meen Le Roux, sal selfstandige sakegemeenskappe nodig wees, wat vir hulself en alle gemeenskappe waar hulle sake doen waarde toevoeg en wins maak.
Sakeliga se affiliasieprogram vir sakekamers bied 'n nuwe sakekamerbestuurstelsel, wat onder meer sterker netwerke skep en regshulp bied.
Die affiliasieprogram vir sakekamers is die jongste in 'n reeks uitbreidings by Sakeliga. Dit volg op die bekendstelling in Oktober van Sakeliga se nuwe digitale sakeplatform, Sakeplein, waar lede met mekaar besigheid kan doen.
"Ons affiliasieprogram respekteer die onafhanklikheid en selfstandigheid van plaaslike sakekamers. Ons doel is om 'n sterk netwerk te bou, ondersteuning te bied, en sinergie te vind, eerder as om op plaaslike vlak by sakekamerbestuur betrokke te raak," sê Le Roux.
Die organisasie het egter groter planne as net die grense van Suid-Afrika en sal ook Suid-Afrikaanse sakelui in ander lande nader. "Ons affiliasieprogram begin in Suid-Afrika, maar eindig nie hier nie. Daar is vandag derduisende Afrikaanse en Suid-Afrikaanse sakelui met 'n gedeelde waarderaamwerk versprei oor die wêreld. Die affiliasieprogram behels dus ook om sakekamers in 'n nasionale en internasionale netwerk in te skakel, sodat hul welvaartskepping, toegang tot markte en kapitaal, en bedingingskrag vermenigvuldig.
In samewerking met die Vlaamse agentskap vir internasionale handel, Flanders International Trade, bied Sakeliga ook die week 'n internasionale handelseminaar aan. Tydens die seminaar kan sakelui meer te wete kom van sakenetwerke in Vlaandere en België, asook kwessies soos aansporings, belastingtoegewings en visumopsies vir sakelui.
Selfwerksaamheid op alle vlakke verseker dat sakelui verantwoordelikheid neem vir hul eie ekonomiese uitkomste en welvaart. Die vyandige regulatoriese klimaat en beperkende sosiale ingenieurswese wat aan die orde van die dag is smoor alle inisiatief en beleggings terwyl SA brand. 'n Regering was nog nooit in die moderne geskiedenis in staat om 'n ekonomie te bou, bedryf of te laat groei nie. Regerings se plig eindig by die verskaffing van infrstruktuur en besigheidsvriendelike ekonomiese klimaat dmv sakevriendelike wette, beleide en regulasies. Dit is so jammer ons nie so 'n regering in SA het wat die werklikhede kan insien en aangryp… Lees meer »
Ten spyte van alles bly dit steeds moeilik om te funksioneer in die ellendige moeras. Plaaslike sakekamers kan nie owerheidsbestuur red nie. Politici is sleutelspelers. Swak politieke bestuur is 'n probleem in stede en op die platteland.
Sakeliga volg die regte strategie met sakebelange plaaslik en buitelands en moet geensins politiese uitsprake maak of toelaat dat politici namens sakeliga praat nie, wanneer sakeliga goed op dreef is nie. Sakeliga kan nie bekostig om voordat sakebelange gevestig is deur rewolusionere politici geteiken of ingeperk te word nie!